b'\n_START_ARTICLE_\nDeveselu, Olt\n_START_SECTION_\nScutul american antirachet\xc4\x83\n_START_PARAGRAPH_\nPe 4 februarie 2010, Consiliul Suprem de Ap\xc4\x83rare a \xc8\x9a\xc4\x83rii a r\xc4\x83spuns afirmativ la invita\xc8\x9bia SUA de a amplasa instala\xc8\x9bii terestre antirachet\xc4\x83 SM-3 \xc3\xaen Rom\xc3\xa2nia pentru a proteja sudul Europei de rachetele iraniene cu raz\xc4\x83 scurt\xc4\x83 \xc8\x99i intermediar\xc4\x83 de ac\xc8\x9biune. Sistemele vor fi opera\xc8\x9bionale \xc3\xaencep\xc3\xa2nd cu anul 2015. Pe 2 mai 2011, pre\xc8\x99edintele Traian B\xc4\x83sescu a anun\xc8\x9bat decizia CSAT \xc8\x99i a consilierilor SUA privind amplasarea instala\xc8\x9biilor de lansare. Sistemul SM-3 din Rom\xc3\xa2nia va fi instalat la fosta baz\xc4\x83 aerian\xc4\x83 Deveselu din jude\xc8\x9bul Olt. Baza aerian\xc4\x83 a fost desfiin\xc8\x9bat\xc4\x83 \xc3\xaen 2002 \xc8\x99i a intrat \xc3\xaen conservare. Costul reabilit\xc4\x83rii bazei aeriene \xc8\x99i al instal\xc4\x83rii sistemului SM-3 este de 400 de milioane de dolari, iar costul anual al \xc3\xaentre\xc8\x9binerii este estimat la 20 de milioane de dolari, ambele fiind suportate de c\xc4\x83tre Statele Unite ale Americii._NEWLINE_Sistemul antirachet\xc4\x83 de la Deveselu va consta \xc3\xaen 3 baterii cu 24 de rachete SM-3 Block IB, deservite de aproximativ 200 de solda\xc8\x9bi americani (cu un maximum de 500). Baza aerian\xc4\x83 va fi sub comanda For\xc8\x9belor Aeriene Rom\xc3\xa2ne. Rom\xc3\xa2nia va suporta costurile punerii la dispozi\xc8\x9bie a bazei aeriene \xc8\x99i cele ale asigur\xc4\x83rii pazei._NEWLINE_La 28 octombrie 2013, la Baza Militar\xc4\x83 Deveselu a avut loc ceremonia oficial\xc4\x83 de marcare a \xc3\xaenceperii lucr\xc4\x83rilor principale de construc\xc8\x9bie la componenta din Rom\xc3\xa2nia a scutului antirachet\xc4\x83._NEWLINE_\xc3\x8en reac\xc8\x9bie, pre\xc8\x99edintele Rusiei, Vladimir Putin a declarat \xc3\xaen iunie 2015 c\xc4\x83 \xe2\x80\x9eDoar un om \xc2\xabbolnav la minte\xc2\xbb poate crede c\xc4\x83 Rusia va ataca NATO\xe2\x80\x9c, ad\xc4\x83ug\xc3\xa2nd c\xc4\x83 SUA vor deteriorarea rela\xc8\x9biilor Moscovei cu UE \xc8\x99i suger\xc3\xa2nd c\xc4\x83 Washingtonul a provocat criza din Ucraina.'